Príloha č. 2 súťažných podkladov

|  |
| --- |
| **obchodné podmienky /Návrh** **Rámcová dohoda o poskytovaní služieb mobilného operátora** |

**Rámcová dohoda**

**o poskytovaní služieb mobilného operátora**

uzatvorená podľa § 269 ods. 2 zákona č. 513/1991 Zb. Obchodný zákonník v platnom znení v spojení s § 44 a nasl. zákona č. 351/2011 Z. z. o elektronických komunikáciách v platnom znení a § 83 a nasl. zákona č. 343/2015 Z. z. o verejnom obstarávaní a o zmení a doplnení niektorých zákonov v znení neskorších predpisov (ďalej len „Dohoda“)

-----------------------------------------------------------------------------------------------------------------------------------------------------

 Číslo Dohody MF SR: 2018/094

**Zmluvné strany**

***Účastník č. 1***

Názov: Slovenská republika, zastúpená Ministerstvom financií Slovenskej republiky

Sídlo: Štefanovičova 5, 817 82 Bratislava 1

v zastúpení: Ing. Albín Kotian, generálny tajomník služobného úradu

IČO: 00 151 742

DIČ: 2020798351

Bankové spojenie: Štátna pokladnica, Radlinského 32, 810 05 Bratislava 15

IBAN: SK59 8180 0000 0070 0000 1400

(ďalej ako „Účastník č. 1“)

***Účastník č. 2***

Názov: Slovenská republika, zastúpená Úradom vlády Slovenskej republiky

Sídlo: Námestie slobody 1, 813 70 Bratislava

v zastúpení: Ing. Peter Kostolný, zástupca vedúceho Úradu vlády Slovenskej republiky

IČO: 00 151 513

DIČ: 2020845057

Bankové spojenie: Štátna pokladnica, Radlinského 32, 810 05 Bratislava 15

IBAN: SK96 8180 0000 0070 0006 0195

 (ďalej ako „Účastník č. 2“)

***Účastník č. 3***

Názov: Slovenská republika, zastúpená Úradom vládneho auditu

Sídlo: T.G. Masaryka 10, 960 01 Zvolen

v zastúpení: JUDr. Oľga Polášková, riaditeľka Úradu vládneho auditu

IČO: 50 086 821

DIČ: 2120168479

Bankové spojenie: Štátna pokladnica, Radlinského 32, 810 05 Bratislava 15

IBAN: SK28 8180 0000 0070 0055 0784

 (ďalej ako „Účastník č. 3“),

(v prípade uvedenia ďalej v texte len „Účastník“, vzťahuje sa na všetkých Účastníkov č. 1, č. 2 a č. 3)

**a**

***Podnik***

Názov:

Sídlo:

Zastúpený:

IČO:

IČ DPH:

DIČ:

Bankové spojenie:

IBAN:

Zapísaný v Obchodnom registri Okresného súdu ................................ . odd.:..................., vl. č.: .......

(ďalej ako „Podnik“)

( „Účastník“ a „Podnik“ spolu ďalej len „Zmluvné strany“ alebo jednotlivo len „Zmluvná strana“)

# Článok 1

# Úvodné ustanovenia

* 1. Na základe vyhodnotenia predložených ponúk vo verejnej súťaži podľa § 66 ods. 7 zákona č. 343/2015 Z. z. o verejnom obstarávaní a o zmení a doplnení niektorých zákonov v znení neskorších predpisov (ďalej len „zákon o verejnom obstarávaní“), ktorú vyhlásilo Ministerstvo financií Slovenskej republiky ako verejný obstarávateľ v zmysle Dohody o príležitostnom spoločnom obstarávaní č. 2018/110, bola z predložených ponúk vybraná ponuka Podniku ako ponuka úspešného uchádzača. Na základe tejto skutočnosti a predloženej ponuky Zmluvné strany uzatvárajú túto Dohodu.

1.2. Podnik týmto vyhlasuje, že:

a/ sa oboznámil a preskúmal všetky podmienky a okolnosti súvisiace s realizáciou predmetu Dohody,

b/ predmet Dohody je mu jasný a na základe svojej odbornej spôsobilosti, technického vybavenia a personálu, ktorý má k dispozícii, je spôsobilý ho vykonať riadne, kompletne a na požadovanej odbornej úrovni v súlade s Dohodou, súťažnými podkladmi a všeobecne záväznými právnymi predpismi.

1.3. Predmet Dohody sa bude plniť v závislosti a rozsahu individuálnych potrieb Účastníka, priebežným poskytovaním požadovaných služieb počas platnosti tejto Dohody uzatvorenej medzi Podnikom a Účastníkom, ktorá nesmie byť uzatvorená v rozpore so zákonom č. 351/2011 Z. z. o elektronických komunikáciách v platnom znení (ďalej len „zákon o elektronických komunikáciách“). Účastník je oprávnený, nie však povinný, vyčerpať predmet a finančný limit Dohody v plnom rozsahu.

**Článok 2**

**Účel Dohody**

 Účelom a cieľom Dohody je riadne zriadenie a poskytovanie komplexnej, bezpečnej a ekonomicky výhodnej elektronickej komunikačnej služby (hlasové volania, SMS, MMS, internetové pripojenie v mobile, internetové pripojenie do dátových modemov a tabletov, nákup koncových zariadení, ďalšie služby) prostredníctvom hlasovej virtuálnej privátnej siete (HVPS). HVPS bude vytvorená osobitne pre každého z Účastníkov č. 1, č. 2 a č. 3 (pre všetky SIM karty užívateľov Účastníka), pripojenie HVPS Účastníka do telefónnej siete Podniku a ďalšie súvisiace služby budú riadne plnené podľa predmetu tejto Dohody. Súčasťou poskytovania služieb bude pripojenie Účastníka do verejnej telefónnej siete a možnosť jej nepretržitého využívania.

**Článok 3**

**Výklad pojmov**

* 1. Kde sa v tejto Dohode uvádza pojem „Účastník“, rozumejú sa ním pre účely tejto Dohody všetci účastníci tejto Dohody (Účastník č. 1, Účastník č. 2, Účastník č. 3). V prípade priznania práva a/alebo povinnosti len jednému z Účastníkov, je tento uvedený spolu s poradovým číslom.
	2. „Užívateľ“ je fyzická osoba, ktorej bola bez ohľadu na jej právny vzťah s Účastníkom pridelená SIM karta zaradená do HVPS za účelom využívania služieb v zmysle tejto Dohody.

* 1. „Neobmedzenými hovormi“ sa na účely tejto Dohody rozumie predplatený objem hovorov v rámci paušálu v rozsahu minimálne 3000 minút mesačne na každú SIM kartu zaradenú do HVPS.
	2. „Hlasová Virtuálna Privátna Sieť“ (ďalej len „HVPS“ ) je v zmysle tejto Dohody osobitná elektronická komunikačná služba umožňujúca poskytovanie homogénneho technického, technologického prostredia a zvýhodnenej cenovej úrovne volaní. HVPS vytvára uzavretú skupinu koncových telekomunikačných zariadení využívajúcich elektronické komunikačné služby Podniku vrátane doplnkových verejných elektronických komunikačných služieb poskytovaných s HVPS (ďalej len „doplnkové služby“) a to prostredníctvom verejných telefónnych sietí Podniku a prostredníctvom hlasových SIM kariet Podniku registrovaných na Účastníka.
	3. „Koncovým telekomunikačným zariadením“ (ďalej len „koncové zariadenie“) sa rozumie akékoľvek technické zariadenie umožňujúce Užívateľovi využívať elektronické komunikačné služby Podniku vrátane ďalších verejných elektronických komunikačných služieb poskytovaných s HVPS podľa tejto Dohody.
	4. V súvislosti s poskytovaním HVPS poskytuje Podnik Účastníkovi doplnkové služby; na poskytovanie nižšie uvedených doplnkových služieb sa primerane vzťahujú ustanovenia *všeobecných obchodných podmienok Podniku* (ďalej aj ako „VP“), ktoré tvoria Prílohu č. 3 tejto Dohody. Služby uvedené v písmenách a), b) a c) sú aktivované automaticky a služby pod písm. d) na základe žiadosti Účastníka.

 a) Súkromný číslovací plán

 Účastník dostane možnosť využívať súkromný číslovací plán, ktorý bude implementovaný do jeho infraštruktúry v súlade s jeho existujúcim číslovacím plánom. Číslovací plán bude Účastníkom verifikovaný. Každá zo SIM kariet Podniku registrovaná na Účastníka bude pre uzatvorenú skupinu SIM kariet (a ich koncových užívateľov) reprezentovaná krátkym číslom zo súkromného číslovacieho plánu Účastníka a dlhým číslom prideleným pri aktivácií SIM karty.

 b) Obmedzenie odchádzajúcich volaní

 Účastník má možnosť definovať parametre pre využívanie SIM kariet ich koncovými užívateľmi. Účastník má možnosť obmedzovať jednotlivých koncových užívateľov, určovať parametre pre využívanie SIM kariet registrovaných na Účastníka vrátane limitácie ich využívania. Parametre využívania SIM kariet bude možné definovať prostredníctvom príslušnej internetovej aplikácie umiestnenej na stránke Podniku alebo prostredníctvom požiadavky zaslanej kontaktnej osobe Podniku.

 c) Súhrnná faktúra za služby

 V rámci HVPS bude každý z Účastníkov dostávať súhrnné faktúry a to v rozdelení za všetky hlasové SIM karty zaradené v HVPS a za všetky dátové SIM karty, na ktorých sú poskytované pre Účastníkov služby na základe tejto Dohody a príslušných Čiastkových zmlúv o pripojení.

d) Smerovanie do náhradných lokalít v prípade, že hovor nie je zodpovedaný alebo linka je obsadená Hunting list

 Presmerovanie hovorov na Účastníkom definované telefónne čísla v prípade že hovor nie je zodpovedaný za presne špecifikovaný čas alebo je volaná stanica obsadená. Pri aktivácii tejto služby Účastník stratí možnosť využívať službu presmerovania hovorov, štandardne poskytovanú k bežnému účastníckemu programu, túto službu nahradí služba Hunting list. Táto služba nebude pri aktivácii služby HVPS povinná pre celú komunikačnú skupinu. Je možné ju aktivovať, prípadne deaktivovať samostatne pre každú SIM kartu zahrnutú do HVPS.

3.7. „Čiastková zmluva o pripojení“ je zmluva uzatvorená medzi Účastníkom a Podnikom v súlade s bodom 6.1 tejto Dohody, ktorej predmetom je nákup a aktivácia SIM karty s pridelením telefónneho čísla, aktivácia vybraného účastníckeho programu spolu s požadovanými službami a nákup koncového zariadenia za účelom jej zaradenia do HVPS a využívania služieb podľa tejto Dohody. Čiastková zmluva o pripojení nesmie byť v rozpore s touto Dohodou.

**Článok 4**

**Predmet Dohody**

* 1. Predmetom Dohody je záväzok Podniku riadne poskytovať Účastníkovi elektronické komunikačné služby v požadovanom rozsahu na základe Čiastkových zmlúv o pripojení podľa špecifikácie uvedenej v Prílohe č. 1 Dohody a doplnkové služby v rozsahu, ktorý je špecifikovaný v bode 3.6 článku 3 Dohody.
	2. Zmluvné strany sa dohodli aj na nasledovnom Predmete tejto Dohody, ktorým je:
1. záväzok Podniku včas a riadne zriadiť a poskytovať Účastníkovi po dobu platnosti a účinnosti tejto Dohody službu HVPS a ďalšie služby za ceny dohodnuté v Prílohe č. 2 Dohody;
2. záväzok Účastníka uhrádzať Podniku za včas a riadne poskytnuté služby a koncové zariadenia ceny uvedené v Prílohe č. 2 tejto Dohody. Účastník bude uhrádzať Podniku ceny za nákup koncových zariadení vo výške uvedenej v jednotlivých Čiastkových zmluvách o pripojení. Ceny za služby, ktoré nie sú uvedené v Prílohe č. 2 Dohody, bude Účastník uhrádzať vo výške uvedenej v oficiálnom cenníku Podniku zverejnenom na jeho webovom sídle platnom v čase poskytnutia služby.
	1. Pokiaľ sa Zmluvné strany výslovne nedohodnú inak, v prípade aktivácie ďalších SIM kariet pre Účastníka zo strany Podniku po podpise tejto Dohody, bude pre tieto SIM karty registrované na Účastníka bez ďalšieho poskytovaná HVPS za predpokladu poskytnutia potrebnej súčinnosti zo strany Účastníka. Za potrebnú súčinnosť Účastníka v zmysle tohto bodu sa môže považovať najmä:
3. riadne schválenie Čiastkových zmlúv o pripojení potrebných k aktivácii služieb;
4. vybavovanie a administrácia aktivácie a iných úkonov, pokiaľ sa s Podnikom nedohodne inak, výhradne cez povereného zamestnanca Podniku alebo jeho zástupcu, ktorý bude pre Účastníka osobitne pridelený.
	1. Predmetom tejto Dohody sú, podľa jej článku 8, aj podmienky pre získanie zľavy z cien koncových zariadení pre Účastníka.
	2. Podnik zabezpečí pre Účastníka všetky reklamačné a záručné a pozáručné servisné služby koncových zariadení zakúpených na základe tejto Dohody a Čiastkových zmlúv o pripojení.

**Článok 5**

**Práva a povinnosti Zmluvných strán**

* 1. Podnik sa zaväzuje bezodkladne po nadobudnutí účinnosti Dohody vytvoriť HVPS a prvý deň nového fakturačného obdobia, v ktorom nadobudla Dohoda účinnosť, zaradiť do HVPS všetky SIM karty Účastníka, ktoré mal zaradené vo svojej HVPS už pred podpisom Dohody (tzn. bez ohľadu na lehotu viazanosti konkrétnych SIM kariet v rámci HVPS predchádzajúceho poskytovateľa). Fakturačným obdobím sa na účely tejto Dohody bude považovať jeden kalendárny mesiac. Podnik začne poskytovanie HVPS k prvému dňu fakturačného obdobia nasledujúceho po fakturačnom období, v ktorom Dohoda nadobudla platnosť a účinnosť za predpokladu, že medzi dňom platnosti Dohody a prvým dňom nasledujúceho fakturačného obdobia je minimálne päť (5) pracovných dní. V prípade, ak je medzi dňom, v ktorý nadobudne platnosť a účinnosť táto Dohoda a prvým dňom nasledujúceho fakturačného obdobia menej ako päť (5) pracovných dní, môže začať Podnik riadne poskytovať HVPS až k prvému dňu ďalšieho fakturačného obdobia.
	2. Preprenos SIM kariet do siete Podnikubude využitá prenositeľnosť čísla.
	3. Zmluvné strany sú povinné poskytnúť si navzájom všetku potrebnú súčinnosť na riadne plnenie tejto Dohody.
	4. Podnik sa zaväzuje poskytovať predmet tejto Dohody riadne, s odbornou starostlivosťou, a to najmä zaväzuje sa zriadiť a poskytovať komplexné, bezpečné a ekonomicky výhodné elektronické komunikačné služby (hlasové volania, SMS, MMS, internetové pripojenie v mobile, internetové pripojenie do dátových modemov a tabletov, nákup zariadení, ďalšie služby) prostredníctvom HVPS. HVPS bude vytvorená osobitne pre každého z Účastníkov a všetky SIM karty užívateľov každého Účastníka. Podnik sa zaväzuje pripojiť Účastníka do telefónnej siete Podniku a poskytovať ďalšie služby v súlade s predmetom tejto Dohody.
	5. Účastník v zmysle § 59 zákona o elektronických komunikáciách nesúhlasí so zverejnením jeho údajov alebo osobných údajov jeho zamestnancov v telefónnom zozname a s poskytovaním informačných služieb o účastníckych číslach pridelených Účastníkovi na základe tejto Dohody. Účastník nesúhlasí s poskytnutím telefónnych čísiel zaradených do HVPS za účelom využívania na marketingové a obdobné účely.
	6. Účastník má možnosť definovať parametre pre využívanie SIM kariet ich užívateľmi (t .j. najmä zamestnancami Účastníka). Účastník má možnosť obmedzovať jednotlivých užívateľov, určovať parametre pre využívanie SIM kariet registrovaných na Účastníka vrátane limitácie ich využívania. Parametre využívania SIM kariet je možné definovať prostredníctvom kontaktnej osoby Podniku alebo príslušnej internetovej aplikácie dostupnej na webovej stránke Podniku.
	7. Záručný servis koncových zariadení bude Podnik poskytovať bezplatne po celú dobu trvania záručnej doby zariadení, ktorá je 24 mesiacov odo dňa dodania Účastníkovi. Súčasťou záručného servisu je vyzdvihnutie reklamovaného zariadenia v sídle Účastníka, vykonanie servisu, resp. výmeny zariadenia a doručenie reklamovaného zariadenia do sídla Účastníka.
	8. Pozáručný servis koncových zariadení bude Podnik poskytovať po celú dobu trvania Dohody. Súčasťou pozáručného servisu je vyzdvihnutie reklamovaného zariadenia v sídle Účastníka, vykonanie servisu, resp. výmeny zariadenia a doručenie reklamovaného zariadenia do sídla Účastníka.

**Článok 6**

**Podmienky a spôsob uzatvárania Čiastkových zmlúv o pripojení**

6.1. Podnik poskytne služby podľa Prílohy č. 1 Dohody na základe Čiastkových zmlúv o pripojení, ktoré Podnik uzatvorí samostatne s každým Účastníkom; dotknutý Účastník bude jasne a zrozumiteľne identifikovaný (minimálne v rozsahu uvedenia názvu Účastníka, IČO, sídlo, osoby oprávnenej na uzatváranie zmlúv a jej funkcie) s uvedením čísla Dohody a dátumu jej účinnosti zverejnených v Centrálnom registri zmlúv.

6.2. Podnik sa zaväzuje súčasne s touto Dohodou predložiť vzorovú Čiastkovú zmluvu o pripojení, ktorá nesmie byť v rozpore s  touto Dohodou a stáva sa prílohou tejto Dohody. Zmluvné strany sa dohodli, že ustanovenia Čiastkovej zmluvy o pripojení, ktoré sú v rozpore s touto Dohodou, sú neplatné a neúčinné.

6.3. Čiastková zmluva o pripojení, vyhotovená na základe konkrétnych požiadaviek dotknutých Účastníkov, bude vyhotovená vo dvoch rovnopisoch a nadobúda platnosť dňom jej podpisu oprávnenými zástupcami Podniku a dotknutého Účastníka a účinnosť dňom nasledujúcim po dni jej zverejnenia v Centrálnom registri zmlúv.

6.4. Prípadné zmeny Čiastkovej zmluvy o pripojení budú riešené písomným dodatkom a v súlade s § 18 zákona o verejnom obstarávaní a súvisiacou legislatívou platnou na území Slovenskej republiky.

**Článok 7**

**Cena a platobné podmienky**

7.1 Ceny za zriadenie, aktiváciu a využívanie služby HVPS, ako aj ceny za niektoré služby poskytované Účastníkovi na základe Čiastkových zmlúv o pripojení, predmetom ktorých je poskytovanie verejnej telefónnej služby, (ďalej len „Cena“) sú dohodnuté Zmluvnými stranami podľa zákona č. 18/1996 Z. z. o cenách v platnom znení a sú uvedené v prílohe č. 2 Dohody. Výška cien tých služieb poskytovaných Podnikom Účastníkovi, ktorých ceny nie sú uvedené v prílohe č. 2 Dohody, sa spravujú aktuálnym cenníkom služieb Podniku, ktorý je zverejnený na jeho webovom sídle, tým nie je dotknutá povinnosť Podniku vyplývajúca z poskytovania bezplatných služieb, zo zvýhodnených cien a  akciových ponúk voči Účastníkovi.

7.2 Cenu podľa bodu 7.1 Dohody je Účastník povinný uhradiť v mesačných intervaloch, na základe faktúry vystavenej Podnikom v lehote 30 dní odo dňa doručenia faktúry do podateľne Účastníka. V prípade oneskorenej úhrady má Podnik právo fakturovať Účastníkovi úroky z omeškania podľa § 369a zákona č. 513/1991 Zb. Obchodný zákonník v platnom znení (ďalej len „Obchodný zákonník“) v nadväznosti na Nariadenie vlády Slovenskej republiky č. 21/2013 Z. z., ktorým sa vykonávajú niektoré ustanovenia Obchodného zákonníka.

7.3 Faktúra musí obsahovať náležitosti podľa zákona č. 222/2004 Z. z. o DPH v znení neskorších predpisov, číslo Dohody a číslo Čiastkovej zmluvy o pripojení dotknutého Účastníka. V prípade, že faktúra nebude obsahovať tieto náležitosti, má Účastník právo vrátiť ju v lehote splatnosti na doplnenie a/alebo prepracovanie Podniku. Podnik túto faktúru podľa charakteru nedostatkov buď opraví, alebo vystaví novú faktúru. Na tejto opravenej (novej) faktúre vyznačí novú 30 dňovú lehotu splatnosti a doručí ju do podateľne Účastníka.

7.4 Podnik bude mesačne poskytovať Účastníkovi detailný výpis hovorov v elektronickej podobe pre všetky SIM karty zaradené do jeho HVPS.

7.5 V prípade, že Podnik prevádzkuje nejaký druh vernostného programu alebo benefitu, zaväzuje sa bezodplatne zabezpečiť sumarizáciu poskytovaných benefitov, ktoré budú viazané na Účastníka a ich čerpanie koordinované kontaktnou osobou Účastníka bez zbytočného odkladu po ich vzniku, alebo kedy Účastník nadobudne po prvýkrát možnosť ich využitia.

7.6 Finančný limit tejto Dohody počas doby jej platnosti je pre jednotlivých Účastníkov:

 Účastník č. 1 Ministerstvo financií Slovenskej republiky 400 000,00 EUR bez DPH

 (slovom: štyristotisíc EUR bez DPH), čo pri 20 % sadzbe DPH tvorí sumu 480 000,00 EUR s DPH;

 Účastník č. 2 Úrad vlády Slovenskej republiky 550 000,00 EUR bez DPH

 (slovom: päťstopäťdesiattisíc EUR bez DPH), čo pri 20 % sadzbe DPH tvorí sumu 660 000,00 EUR s DPH;

 Účastník č. 3 Úrad vládneho auditu 110 000,00 Eur bez DPH

 (slovom: stodesaťtisíc EUR bez DPH), čo pri 20 % sadzbe DPH tvorí sumu 132 000,00 EUR s DPH.

 Celkový finančný limit tejto Dohody je 1 060 000,00 EUR bez DPH

 (slovom: jedenmiliónšesťdesiattisíc EUR bez DPH*,* čo pri 20 % sadzbe DPH tvorí sumu 1 272 000,00 EUR s DPH ).

7.7. V prípade regulácie niektorej z cien za služby poskytované podľa tejto Dohody zo strany štátom na to oprávneného príslušného orgánu alebo orgánom Európskej únie, je Podnik povinný Účastníkovi fakturovať regulovanú cenu služby, alebo nižšiu cenu služby (ďalej ako „regulovaná cena služby“). Ak by regulovaná cena služby bola odlišná od ceny uvedenej v tejto Dohode, je Podnik najneskôr 10 pracovných dní pred začiatkom fakturačného obdobia, v ktorom bude fakturovaná odlišná cena služby v porovnaní s cenou uvedenou v tejto Dohode, povinný primerane oboznámiť o zmene ceny Účastníka. Za primerané oboznámenie sa považuje zaslanie aktualizovaného cenníka Účastníkovi (Prílohy č. 2 Dohody) schváleného oprávnenou osobou za Podnik, v ktorom bude prehľadným spôsobom určená presná regulovaná cena služby. Podnik je povinný postupovať spôsobom uvedeným v tomto bode pri každom znížení ceny ním poskytovaných služieb.

7.8 K zmene ceny za poskytované služby môže Podnik pristúpiť tiež v prípade, že dochádza k zmene ceny na základe zmeny daňových alebo colných všeobecne záväzných právnych predpisov. Zmluvné strany sú povinné v prípade zmeny ceny podľa tohto bodu pristúpiť k uzatvoreniu dodatku k Dohode , pričom návrh na uzatvorenie dodatku zašle Podnik Účastníkovi minimálne 20 dní pred požadovaným dátumom účinnosti.

7.9 Akákoľvek zmena ceny, ktorá nie je uvedená v bode 7.7 Dohody je možná len na základe písomného, Zmluvnými stranami schváleného dodatku k Dohode, ktorá bude rovnako obsahovať cenník služieb poskytovaných Podnikom. Zmluvná strana je povinná do 15 pracovných dní od doručenia návrhu na úpravu ceny oznámiť druhej zmluvnej strane, súhlas alebo nesúhlas s navrhovanou úpravou ceny. Zvýšiť cenu plnenia uvedeného v Dohode je možné len uzatvorením písomného dodatku k Dohode v súlade s podmienkami uvedenými v § 18 zákona o verejnom obstarávaní.

7.10 V prípade požiadavky Účastníka a možností Podniku na zabezpečenie služieb, ktorých cena nie je uvedená v Prílohe č. 2 Dohody, bude cena za služby, vrátane ceny za pozáručný servis, určená na základe oficiálneho a verejne dostupného cenníka Podniku zverejneného na jeho webovom sídle. Podnik je oprávnený fakturovať služby podľa tohto bodu maximálne za ceny, ktoré sú uvedené na webovom sídle Podniku v čase poskytnutia služby a o tejto skutočnosti vopred primerane informovať Účastníka prostredníctvom kontaktnej osoby.

**Článok 8**

**Podmienky nákupu koncových zariadení**

* 1. Podnik sa zaväzuje poskytovať koncové zariadenia, ktoré umožňujú využívanie hlasových, dátových a iných služieb v zmysle tejto Dohody, na základe konkrétnych požiadaviek Účastníka, za zvýhodnenú cenu.
	2. V prípade, že Účastník zakúpi v súlade s touto Dohodou koncové zariadenie, bude viazanosť na využívanie služieb na priradenej SIM karte obmedzená maximálne na obdobie 24 mesiacov odo dňa nákupu. V prípade predčasného ukončenia Dohody alebo jej časti (Čiastkovej zmluvy o pripojení) počas lehoty viazanosti služieb podľa predchádzajúcej vety bude zmluvná pokuta za jej ukončenie počas viazanosti postupne znižovaná a to o 1/24 za každý uplynutý kalendárny mesiac odo dňa zakúpenia koncového zariadenia. Výška zmluvnej pokuty bude vyčíslená ako rozdiel medzi cenou nedotovaného koncového zariadenia (plnou cenou koncového zariadenia zverejnenou v oficiálnom cenníku Podniku a uvedenej v Čiastkovej zmluve o pripojení) a cenou, za ktorú Účastník koncové zariadenie zakúpi (zmluvná pokuta bude vo výške zľavy na nákup koncového zariadenia poskytnutej Podnikom). Ustanovenia tohto bodu sa nevzťahujú na viazanosť a pokuty u koncových zariadení zakúpených pred účinnosťou tejto Dohody. Bez ohľadu na vyššie uvedené, Podnik nemá nárok na uplatnenie zmluvnej pokuty za predčasné ukončenie Dohody (Čiastkovej zmluvy o pripojení) počas lehoty viazanosti služieb ak k ukončeniu došlo z dôvodov na strane Podniku.
	3. Forma nákupu koncového zariadenia Účastníkom bude riešená uzatvorením Čiastkovej zmluvy o pripojení, prípadne dodatku k Dohode, na základe ktorej Podnik pridelí SIM kartu a začne poskytovať služby v zmysle tejto Dohody (ďalej len „akciový nákup“). Predmetom akciového nákupu je najmä kúpa koncového zariadenia za zvýhodnenú cenu. Podmienky poskytnutia tejto zľavy a dôsledky nesplnenia týchto podmienok alebo porušenia povinností Účastníka spojených s poskytnutím koncového zariadenia sú upravené v tejto Dohode.
	4. Účastník má právo, nie však povinnosť, kúpiť koncové zariadenia za zvýhodnenú cenu, ak

a) splní povinnosť uvedenú v bode 8.3 Dohody,

b) sa zaviaže akciovým nákupom používať SIM kartu, na ktorú bolo pridelené koncové zariadenie po dobu viazanosti, ktorá trvá maximálne 24 mesiacov.

* 1. Účastník je oprávnený kúpiť len jedno koncové zariadenie na jednu SIM kartu prostredníctvom akciového nákupu, na základe ktorej mu bola pridelená SIM karta počas doby viazanosti. Účastník je povinný plniť povinnosti pri používaní SIM karty, ku ktorej si zakúpi koncové zariadenie, alebo SIM kartu, ktorá ju nahradí, napríklad z dôvodu jej výmeny alebo straty, pričom ostáva zachované telefónne číslo pridelené k tejto SIM karte. SIM karta, ktorá takto nahradí pôvodne pridelenú SIM kartu sa považuje na účely tohto článku za pôvodnú SIM kartu. Po uplynutí doby viazanosti na príslušnej SIM karte je Účastník oprávnený zakúpiť si k tej istej SIM karte nové koncové zariadenie.
	2. Nárok Účastníka na koncové zariadenie a konkrétnu výšku zľavy z jeho spotrebiteľskej ceny je závislý od priemernej výšky jednomesačnej fakturácie na jednej hlasovej SIM karte Účastníka zaradenej v HVPS počas zúčtovacieho obdobia predchádzajúceho zúčtovaciemu obdobiu, v ktorom Účastník žiada o poskytnutie koncového zariadenia za zvýhodnenú cenu (ďalej len „ARPU“ na jednu SIM kartu). ARPU na jednu hlasovú SIM kartu sa vypočíta ako podiel celkového obratu všetkých v danom mesiaci Účastníkom využívaných služieb poskytovaných mu Podnikom (na hlasových SIM kartách v rámci HVPS) na základe tejto Dohody v rámci jedného zúčtovacieho obdobia a celkového počtu hlasových SIM kariet Podniku registrovaných na Účastníka v danom mesiaci.
	3. Výška zľavy bude poskytnutá Podnikom na základe ARPU a to vo výške:

|  |  |
| --- | --- |
| Výška ARPU (EUR bez DPH) | % zľavy z ceny nedotovaného zariadenia zverejnenej v oficiálnom cenníku Podniku |
| 1 - 10 EUR | 10 % |
| 10 - 15 EUR | 15 % |
| 15 - 20 EUR | 20 % |
| 20 - 25 EUR | 25 % |
| 25 EUR a viac | 30 % |

* 1. Účastník má právo na kúpu tých koncových zariadení za zvýhodnenú cenu, ktoré ponúka Podnik aj iným zákazníkom a ich ceny sú zverejnené v oficiálnom a verejne dostupnom cenníku Podniku. Ponúknuté koncové zariadenie musí spĺňať aktuálne kvalitatívne technické požiadavky Účastníka a jeho cena nesmie byť vyššia ako cena koncového zariadenia zverejnená v oficiálnom a verejne dostupnom cenníku Podniku.

**Článok 9**

**Zásady správneho využívania HVPS**

* 1. Zmluvné strany sa dohodli, že poskytovanie a využívanie HVPS sa bude vo svojej celosti riadiť touto Dohodou stanovenými zásadami správneho využívania HVPS (ďalej len „Zásady“).
	2. Účastník sa zaväzuje, že nebude využívať HVPS v rozpore s dobrými mravmi, protizákonným spôsobom, v rozpore s Dohodou, alebo takým spôsobom, ktorý by mal alebo mohol mať za následok zníženú kvalitu užívania HVPS pre ostatných zákazníkov Podniku.
	3. Účastník sa zaväzuje využívať HVPS výhradne pre svoju potrebu a spôsobom stanoveným v Dohode. Účastník sa zaväzuje neposkytovať HVPS iným osobám a nesprostredkovať poskytovanie HVPS tretím osobám bez predchádzajúceho písomného súhlasu Podniku.
	4. Ak Účastník poruší ktorúkoľvek zo Zásad uvedených v tomto článku, a to prostredníctvom ktorejkoľvek, hoci aj jednej SIM karty je Podnik po prvom porušení Zásad oprávnený upozorniť Účastníka na ich porušenie, a to e-mailom na emailovú adresu kontaktnej osoby Účastníka alebo v listinnej podobe na adresu sídla Účastníka. Po opätovnom (druhom a ďalšom) porušení Zásad, pričom nemusí ísť o opätovné porušenie tej istej Zásady, ako ani o porušenie Zásad prostredníctvom tej istej SIM karty, má Podnik právo voči Účastníkovi uplatniť si náhradu škody, ktorá mu vznikla v dôsledku porušenia Zásad uvedených v tomto článku.

 **Článok 10**

**Zodpovednosť za škody, sankcie, záruky**

* 1. Zodpovednosť Zmluvných strán za škodu neupravená v tejto Dohode sa riadi príslušnými ustanoveniami Obchodného zákonníka o náhrade škody.
	2. Na jednotlivé koncové zariadenia sa Podnik zaväzuje poskytnúť záruku minimálne 24 mesiacov, prípadne záruku v trvaní viazanosti koncového zariadenia. Záručná doba začína plynúť dňom dodania a prevzatia koncového zariadenia. Záručná doba neplynie po dobu, počas ktorej Účastník nemôže používať koncové zariadenie pre jeho vady, za ktoré zodpovedá Podnik.
	3. Ak sa v priebehu záručnej doby alebo počas doby viazanosti prejaví porucha poskytnutého koncového zariadenia brániaca jeho riadnemu používaniu, zabezpečí Podnik bezodkladne, najneskôr do dvoch pracovných dní odo dňa uplatnenia reklamácie alebo zaslania požiadavky na servis zariadenia, prevzatie zariadenia do servisného strediska Podniku a riadne vybavenie reklamácie, resp. servisu do 30 dní odo dňa uplatnenia reklamácie alebo zaslania požiadavky na servis.
	4. Ak Podnik nepristúpi k zníženiu ceny služieb pre Účastníka podľa bodu 7.7 Dohody, považuje sa toto konanie za podstatné porušenie Dohody a Účastník je oprávnený odstúpiť od Dohody. V prípade, že Účastníkovi vznikne týmto konaním Podniku škoda, má nárok na jej náhradu zo strany Podniku, tým nie je dotknuté právo Účastníka na uplatnenie zmluvnej pokuty podľa bodu 10.7. Dohody.
	5. Za porušenie ustanovenia bodu 5.5 tejto Dohody sa zaväzuje zaplatiť Podnik Účastníkovi, voči ktorému porušil ustanovenie tohto bodu, zmluvnú pokutu vo výške 2000,00 EUR za každé jednotlivé porušenie.
	6. Za každé porušenie informačnej povinnosti Podniku podľa ustanovenia bodu 7.7 tejto Dohody sa zaväzuje zaplatiť Podnik Účastníkovi zmluvnú pokutu vo výške 200,00 EUR.
	7. Pokiaľ v tejto Dohode nie je uvedená osobitná zmluvná pokuta za porušenie Dohody Podnikom, Podnik sa zaväzuje zaplatiť zmluvnú pokutu za každé porušenie povinnosti uvedené v tejto Dohode, ktoré zabráni alebo znemožní poskytovanie akejkoľvek služby uvedenej v Prílohe č. 1 Dohody, a to vo výške 500 EUR za každý aj začatý deň, počas ktorého sa neposkytuje táto služba v dôsledku porušenia povinnosti Podniku, a to do 30 dní od doručenia výzvy Účastníka na zaplatenie zmluvnej pokuty Podniku.
	8. Zaplatením zmluvných pokút dohodnutých v tejto Dohode nie je dotknuté právo dotknutej zmluvnej strany na náhradu škody prevyšujúcej výšku zmluvných pokút. Základom pre výpočet zmluvných pokút sú ceny bez DPH. Podnik ani Účastník nie je povinný zaplatiť zmluvnú pokutu, ak preukáže, že k nesplneniu zmluvnej povinnosti došlo v dôsledku okolnosti vylučujúcej zodpovednosť podľa § 374 Obchodného zákonníka v platnom znení.
1. **Článok 11**
2. **Ochrana dôverných informácií a osobných údajov**
	1. Zmluvné strany budú zachovávať mlčanlivosť o dôverných informáciách získaných pri plnení záväzkov z Dohody. Dôvernými informáciami sa rozumejú informácie, ktorých poskytnutie tretej osobe zmluvnou stranou by mohlo byť v rozpore s oprávnenými záujmami druhej zmluvnej strany.
	2. Dôvernými informáciami nie sú informácie, ktoré sa bez porušenia Dohody stali verejne známymi, informácie oprávnene získané inak, ako od druhej zmluvnej strany, a informácie, ktorých používanie upravujú osobitné predpisy, napr. informácie, ktoré je Účastník povinný sprístupniť alebo zverejniť podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov (zákon o slobode informácií).
	3. Záväzky podľa bodov 11.1 a 11.2 Dohody sú časovo neobmedzené, a to až do doby, kedy sa informácie stanú verejne známymi.
	4. Zmluvné strany berú na vedomie svoje povinnosti pri ochrane osobných údajov v zmysle Nariadenia Európskeho parlamentu a Rady (EÚ) 2016/679 o ochrane fyzických osôb pri spracúvaní osobných údajov a o voľnom pohybe takýchto údajov a zákonom č. 18/2018 Z. z. o ochrane osobných údajov a o zmene a doplnení niektorých zákonov. Za účelom plnenia povinností Podniku bol Podnik povinný zaslať Účastníkovi platné Zásady ochrany osobných údajov Podniku (alebo iný relevantný dokument, upravujúci ochranu osobných údajov) pred podpisom Dohody. Podnik je povinný informovať Účastníka o každej zmene Zásad ochrany osobných údajov Podniku (alebo iného relevantného dokumentu, upravujúceho ochranu osobných údajov) počas trvania Dohody a to najneskôr v deň nadobudnutia účinnosti zmien.

**Článok 12**

**Komunikácia a doručovanie**

* 1. Účastník do 3 pracovných dní od nadobudnutia účinnosti tejto Dohody oznámi Podniku elektronickou poštou meno a priezvisko, e-mailovú adresu a telefónne číslo svojej kontaktnej osoby. Podnik v lehote uvedenej v predchádzajúcej vete oznámi Účastníkovi elektronickou poštou meno a priezvisko, e-mailovú adresu a telefónne číslo obchodného zástupcu a  pracovníka na fakturačnom oddelení, ktorých pridelil Účastníkovi. Zmluvné strany sú povinné elektronickou poštou oznámiť si každú zmenu údajov kontaktných osôb bezodkladne najneskôr do nasledujúceho pracovného dňa odvtedy, čo nastala zmena.
	2. Komunikácia medzi Zmluvnými stranami bude prebiehať prostredníctvom kontaktných osôb Účastníka a Podniku.
	3. Akákoľvek písomná komunikácia medzi Zmluvnými stranami sa bude považovať za doručenú v prípade:

12.3.1 osobného doručenia prostredníctvom kuriérskej služby alebo inak, po jej prijatí,

12.3.2 doručenia e-mailom, po doručení potvrdenia od príjemcu o prijatí, alebo

12.3.3 doporučenej zásielky, k dátumu uvedenému na potvrdení o doručení alebo na potvrdení o tom, že zásielku opakovane nemožno doručiť.

* 1. Za deň doručenia zásielky zmluvnej strane, ktorej bola adresovaná sa považuje takisto deň,

12.4.1 v ktorom ju táto Zmluvná strana odoprela prijať,

12.4.2 ktorým márne uplynula odberná lehota pre jej vyzdvihnutie si na pošte alebo

12.4.3 kedy bola na nej zamestnancom pošty vyznačená poznámka, že “adresát sa odsťahoval”,

“adresát je neznámy” alebo iná poznámka, ktorá podľa poštového poriadku znamená

nedoručiteľnosť zásielky.

Fikcia doručenia písomnosti sa neuplatní pre prípad odstúpenia ktorejkoľvek Zmluvnej strany od tejto Dohody.

**Článok 13**

**Doba platnosti a ukončenie Dohody**

* 1. Dohoda sa uzatvára na dobu určitú v trvaní 48 mesiacov odo dňa nadobudnutia účinnosti Dohody alebo do vyčerpania finančného limitu uvedeného v bode 7.6 Dohody, podľa skutočnosti, ktorá nastane skôr.
	2. Zmluvné strany sa dohodli, že v okamihu, v ktorom nadobudne Dohoda účinnosť a súčasne dôjde k zaradeniu všetkých SIM kariet Účastníka do HVPS Podniku podľa bodu 5.1 Dohody zaniká platnosť v tom okamihu platných zmlúv uzavretých medzi Zmluvnými stranami, ktorých predmet je zhodný alebo obdobný s touto Dohodou, s výnimkou zmlúv, ktorými sa Účastník zaviazal na úhradu zmluvnej pokuty pri predčasnom ukončení viazanosti.
	3. Zmluvné strany majú právo (aj každý Účastník samostatne) dohodou ukončiť Dohodu pred uplynutím doby, na ktorú je uzatvorená podľa bodu 13.1.
	4. Zmluvné strany majú právo ( aj každý Účastník samostatne ) odstúpiť od Dohody z dôvodov upravených v tejto Dohode, v Obchodnom zákonníku, tiež v prípade ak je splnený niektorý z dôvodov na odstúpenie od Dohody podľa § 19 a nasl. zákona o verejnom obstarávaní, a tiež v prípadoch, v ktorých zákon o elektronických komunikáciách uvádza dôvod na odstúpenie od Dohody.
	5. Účastník má právo odstúpiť od Dohody s Podnikom aj v prípade ak:

13.5.1 je na majetok Podniku vyhlásený konkurz, konkurzné konanie bolo zastavené pre nedostatok majetku alebo je Podniku povolená reštrukturalizácia, alebo

13.5.2 Podnik vstúpi do likvidácie, preruší alebo iným ako uvedeným spôsobom skončí svoju podnikateľskú činnosť, alebo

13.5.3 Podnik predá svoj podnik alebo jeho časť a podľa Účastníka sa tým zhorší vymožiteľnosť práv a povinností z Dohody, alebo

13.5.4 Podnik stratí iné právne alebo vecné predpoklady na riadne plnenie Dohody, alebo

13.5.5 Podnik, jeho prípadní subdodávatelia a subdodávatelia podľa  zákona č. 315/2016 Z. z. o registri partnerov verejného sektora a o zmene a doplnení niektorých zákonov (ďalej ako „ zákon č. 315/2016 Z. z.“) porušia povinnosti podľa bodu 14.1 tejto Dohody;

13.5.6 ak Podnik poruší ustanovenie § 44 ods. 8 zákona o elektronických komunikáciách;

13.5.7 neakceptuje podstatné zmeny zmluvných podmienok, a to najneskôr do jedného mesiaca od oznámenia dotknutej podstatnej zmeny, ktorá bola Účastníkovi Podnikom oznámená; ak Podnik neoznámil podstatnú zmenu zmluvných podmienok, Účastník má právo odstúpiť od Dohody a/alebo Čiastkovej zmluvy o pripojení do jedného mesiaca odkedy sa o zmene dozvedel, najneskôr do troch mesiacov odo dňa účinnosti podstatnej zmeny zmluvných podmienok, Účastník nemá právo odstúpiť od Dohody a/alebo Čiastkovej zmluvy o pripojení podľa tohto ustanovenia, ak zmena zmluvných podmienok je priamo alebo nepriamo vyvolaná zmenou všeobecne záväzného právneho predpisu, alebo rozhodnutím orgánu verejnej správy alebo orgánu Európskej únie;

13.5.8 Podnik ani po opakovanej uznanej reklamácii, neposkytuje službu podľa tejto Dohody a/alebo Čiastkovej zmluvy o pripojení alebo ju neposkytuje v stanovenej kvalite, Účastník má právo odstúpiť od tejto Dohody a/alebo Čiastkových zmlúv pripojení do jedného mesiaca odo dňa doručenia oznámenia o uznaní opätovnej reklamácie Účastníka, ak porušenie povinností Podniku stále pretrváva;

13.5.9 Podnik neoznámi Účastníkovi výsledok prešetrenia reklamácie podľa § 45 ods. 2 zákona o elektronických komunikáciách, Účastník má právo odstúpiť od tejto Dohody a/alebo Čiastkovej zmluvy o pripojení do jedného mesiaca odo dňa uplynutia lehoty na oznámenie výsledku vybavenia reklamácie podľa § 45 ods. 2. zákona o elektronických komunikáciách.

* 1. Podnik má právo odstúpiť od Dohody aj ak Účastník:
		1. preukázateľným spôsobom využíva služby Podniku v rozpore s dobrými mravmi, protizákonným spôsobom, v rozpore s touto Dohodou alebo takým spôsobom, ktorý mal alebo mohol mať za následok zníženú kvalitu služieb pre Podnik alebo ostatných Účastníkov;
		2. nedodržuje termíny plnenia svojich záväzkov napriek doručenému písomnému upozorneniu a poskytnutiu primeranej dodatočnej lehoty na nápravu;
		3. opakovane neoprávnene zasahuje do zariadenia verejnej siete alebo takýto zásah umožní tretej osobe, hoci aj z nedbanlivosti;
		4. nezaplatil cenu za poskytnutú službu ani do 45 dní po dni splatnosti;
		5. pripojí na verejnú sieť zariadenie, ktoré nespĺňa požiadavky osobitných predpisov, alebo používa také zariadenie v rozpore so schválenými podmienkami a ani na výzvu Podniku zariadenie neodpojí;
		6. opakovane používa verejnú službu spôsobom, ktorý znemožňuje Podniku kontrolu jej používania.
	2. Zmluvné strany majú právo túto Dohodu a/alebo Čiastkovú zmluvu o pripojení ukončiť aj výpoveďou. Výpovedná lehota je 3 mesiace a začne plynúť prvým dňom kalendárneho mesiaca nasledujúceho po dni jej doručenia druhej zmluvnej strane.
	3. Právne účinky odstúpenia od Dohody a/alebo Čiastkovej zmluvy o pripojení nastávajú dňom doručenia písomného oznámenia odstupujúcej strany o odstúpení od Dohody, ak nie je v odstúpení uvedení neskorší deň, spolu s uvedením dôvodov odstúpenia druhej zmluvnej strane.
	4. Pri odstúpení od tejto Dohody a/alebo Čiastkovej zmluvy o pripojení si Zmluvné strany ponechajú doterajšie plnenia. Práva a povinnosti vyplývajúce z jednotlivých Čiastkových zmlúv o pripojení medzi Podnikom a Účastníkmi zostávajú zachované a zaniknú uplynutím doby, na ktorú boli uzatvorené.

**Článok 14**

**Osobitné ustanovenia**

14.1. Podnik, jeho prípadní subdodávatelia a subdodávatelia podľa zákona č. 315/2016 Z. z. musia byť v súlade s § 11 ods. 1. zákona o verejnom obstarávaní zapísaní do registra partnerov verejného sektora, a to počas celej doby trvania tejto Dohody. U subdodávateľov táto povinnosť platí len vtedy, ak subdodávatelia majú povinnosť byť zapísaní v registri partnerov verejného sektora podľa zákona č. 315/2016 Z. z. Porušenie tejto povinnosti sa považuje za podstatné porušenie Dohody a je dôvodom, ktorý oprávňuje Účastníka na odstúpenie od Dohody.

14.2. Podnik je povinný zabezpečiť, aby subdodávatelia, ktorým vznikla povinnosť zápisu do registra partnerov verejného sektora, mali riadne splnené povinnosti ohľadom zápisu do registra partnerov verejného sektora v zmysle zákona č. 315/2016 Z. z.

14.3. Účastníkovi vzniká právo odstúpiť od tejto Dohody z dôvodov, uvedených v § 15 ods. 1 zákona č. 315/2016 Z. z. Účastník nie je v omeškaní a nie je povinný plniť čo mu ukladá Dohoda, ak nastanú dôvody podľa § 15 ods. 2 zákona č. 315/2016 Z. z.

14.4. Účastník má právo uplatniť si u Podniku zmluvnú pokutu vo výške 5 000,- eur za každý deň existencie dôvodu vzniku práva na odstúpenie od Dohody v zmysle § 15 ods. 1 zákona č. 315/2016 Z. z.

14.5. Podnik zodpovedá za správnosť a úplnosť údajov zapísaných v registri partnerov verejného sektora, identifikáciu konečného užívateľa výhod a overovanie identifikácie konečného užívateľa výhod v zmysle § 11 zákona č. 315/2016 Z. z.

14.6. Na poskytovanie niektorých plnení, ktoré tvoria súčasť poskytovaných plnení pre Účastníka, má Podnik, za podmienok dohodnutých v tejto Dohode právo uzatvárať subdodávateľské zmluvy. Tým nie je dotknutá zodpovednosť Podniku za plnenie Dohody v súlade s § 41 ods. 8 zákona o verejnom obstarávaní a Podnik je povinný odovzdávať Účastníkovi plnenia sám, na svoju zodpovednosť, v dohodnutom čase a v dohodnutej kvalite. Zoznam subdodávateľov s ich identifikačnými údajmi v rozsahu: (i) meno a priezvisko alebo obchodné meno, resp. názov, (ii) adresa pobytu alebo sídlo, (iii) IČO alebo dátum narodenia, ak nebolo pridelené IČO, (iv) podiel plnenia zo zmluvy v % vyjadrení, ako aj údaje o osobe oprávnenej konať za subdodávateľa v rozsahu meno a priezvisko, adresa pobytu a dátum narodenia, tvorí Prílohu č. 5 tejto Dohody (poznámka: uvedie sa v prípade, ak pri uzavretí Dohody má Podnik známych subdodávateľov).

14.7. Podnik je povinný písomne oznámiť kontaktnej osobe Účastníka akúkoľvek zmenu údajov o subdodávateľovi bezodkladne po tom, ako sa o zmene dozvedel.

14.8 Podnik je oprávnený zmeniť a/alebo doplniť subdodávateľa počas trvania Dohody. Podnik je povinný Účastníkovi najneskôr v deň, ktorý predchádza dňu, v ktorom subdodávateľ začne plniť predmet Dohody, predložiť písomné oznámenie o zmene a/alebo doplnení subdodávateľa, ktoré bude obsahovať údaje o navrhovanom subdodávateľovi v rozsahu podľa bodu 14.6. Dohody.

14.9. Podnik zaplatí Účastníkovi zmluvnú pokutu vo výške 5 000.- EUR ak porušil alebo riadne a úplne nevykonal povinnosť uvedenú v bode 14.7. a/alebo 14.8 Dohody.

**Článok 15**

**Záverečné ustanovenia**

* 1. Dohoda je uzavretá a vykladá sa v súlade s právnym poriadkom Slovenskej republiky.
	2. Na právne vzťahy súvisiace s plnením podľa tejto Dohody sa vzťahujú príslušné ustanovenia zákona o elektronických komunikáciách, Obchodného zákonníka, Občianskeho zákonníka, ako aj ďalšie právne predpisy platné na území Slovenskej republiky súvisiace s plnením predmetu Dohody. Zmluvné strany sa dohodli, že rozhodným právom v prípade sporu je právny poriadok Slovenskej republiky a v prípade sporu riešeného súdnou cestou je príslušným výlučne všeobecný súd v Slovenskej republike.
	3. Zmluvné strany sa zaväzujú, že vyvinú maximálnu snahu o riešenie všetkých sporov vyplývajúcich alebo súvisiacich s Dohodou zmierlivou cestou, a to do 45 dní od doručenia písomného upozornenia jednej zmluvnej strany druhej zmluvnej strane. Pokiaľ zmierlivé riešenie sporu nebude možné, spor rozhodnú príslušné súdy Slovenskej republiky. Spory a nezrovnalosti medzi Zmluvnými stranami vyplývajúce z tejto Dohody sa budú riešiť v prvom rade vzájomnými rokovaniami v dobrej viere. Ak sa ich nepodarí vyriešiť ani po takýchto rokovaniach, a to najneskôr do 45 kalendárnych dní odo dňa ich začatia, t. j. od doručenia výzvy na rokovanie o spore, rozhodnú sa všetky spory pred súdmi Slovenskej republiky.
	4. Zmluvné strany sa zaväzujú vzájomne sa informovať o akýchkoľvek skutočnostiach, ktoré môžu mať vplyv na plnenie Dohody.
	5. Zmeny a/alebo dodatky k Dohode musia byť vykonané v súlade s platnou legislatívou v písomnej forme a podpísané oprávnenými zástupcami Zmluvných strán.
	6. V prípade, že Podnik na právne vzťahy s Účastníkom uplatňuje všeobecné podmienky poskytovania služieb prostredníctvom verejnej mobilnej siete Podniku podľa Prílohy č. 3 Dohody platí, že na právne vzťahy medzi Účastníkom a Podnikom vyplývajúce z tejto Dohody a z Čiastkových zmlúv o pripojení uzatvorených v súlade s touto Dohodou (ďalej len „zmluvné dokumenty“) sa vzťahujú len tie časti všeobecných podmienok poskytovania služieb prostredníctvom verejnej mobilnej siete Podniku podľa Prílohy č. 3 Dohody, ktoré upravujú právne vzťahy v týchto zmluvných dokumentoch neupravené a ktoré zároveň nie sú s týmito zmluvnými dokumentmi v rozpore. Ustanovenia týchto zmluvných dokumentov majú prednosť pred všeobecnými podmienkami poskytovania služieb prostredníctvom verejnej mobilnej siete Podniku podľa Prílohy č. 3 Dohody i akýmikoľvek inými internými predpismi Podniku. Ustanovenia tejto Dohody majú prednosť pred ustanoveniami Čiastkových zmlúv o pripojení. Dohoda, vrátane všetkých dokumentov, ktoré sa v nej spomínajú, predstavuje kompletnú dohodu medzi Zmluvnými stranami v súvislosti s predmetom Dohody.
	7. Ak sa niektoré z ustanovení Dohody stane nevynútiteľným alebo neplatným podľa platných právnych predpisov, bude toto ustanovenie neúčinné len do tej miery, do akej je nevynútiteľné či neplatné. Ďalšie ustanovenia Dohody ostávajú naďalej záväzné a v plnej platnosti a účinnosti. Pokiaľ nastane takáto situácia, Zmluvné strany nahradia toto nevynútiteľné či neplatné ustanovenie iným ustanovením, ktoré sa mu svojím obsahom a účelom bude čo najviac približovať.
	8. Dohoda je vyhotovená v 10-tich rovnopisoch, z ktorých každý je považovaný za originál, pričom Účastník č. 1 obdrží 2 rovnopisy, Účastník č. 2 obdrží 4 rovnopisy, Účastník č. 3 obdrží 2 rovnopisy a Podnik obdrží 2 rovnopisy.
	9. Žiadna zo Zmluvných strán nie je oprávnená postúpiť práva a povinnosti vyplývajúce z Dohody ako celok alebo akúkoľvek jej časť bez predchádzajúceho písomného súhlasu druhej zmluvnej strany.
	10. Dohoda nadobúda platnosť dňom jej podpísania oprávnenými zástupcami Zmluvných strán a účinnosť dňom nasledujúcim po dni jej zverejnenia v Centrálnom registri zmlúv, ak sa Zmluvné strany nedohodli na odložení účinnosti niektorého z ustanovení. Zmluvné strany sa dohodli, že Účastník č. 1 zverejní túto dohodu v Centrálnom registri zmlúv ako prvý v poradí. Týmto ustanovením nie sú dotknuté odkladacie alebo rozväzovacie podmienky, ak sú dohodnuté v tejto Dohode. Podnik podpisom tejto Dohody dáva výslovný súhlas s jej zverejnením, vrátane všetkých jej príloh a prípadných budúcich dodatkov.

* 1. Zmluvné strany vyhlasujú, že sú oprávnené s predmetom Dohody nakladať, zmluvné prejavy sú im dostatočne zrozumiteľné a určité, ich zmluvná voľnosť nie je ničím obmedzená a právny úkon je urobený v predpísanej forme, na znak čoho Dohodu podpísali.
	2. Všetky prílohy tejto Dohody tvoria jej neoddeliteľnú súčasť. V prípade akéhokoľvek rozdielu medzi textom tejto Dohody a textom príloh majú prednosť ustanovenia tejto Dohody.

Prílohami tejto Dohody sú:

Príloha č. 1: Predmet Dohody (opis predmetu zákazky)

Príloha č. 2: Cenník služieb Podniku (návrh na vyhodnotenie kritéria – výsledok elektronickej aukcie)

Príloha č. 3: Všeobecné podmienky poskytovania služieb prostredníctvom verejnej mobilnej siete Podniku

Príloha č. 4: Vzor Čiastkovej zmluvy o pripojení

Príloha č. 5: Zoznam subdodávateľov Podniku

 V Bratislave dňa : V Bratislave dňa :

|  |  |
| --- | --- |
| **Za Podnik:** | **Za Účastníka č. 1** |
|  |  |
| funkcia | Ing. Albín Kotian, generálny tajomník služobného úradu |
|  |  |
|  | **Za Účastníka č. 2** |
|  |  |
|  | Ing. Peter Kostolný, zástupca vedúceho Úradu vlády Slovenskej republiky |
|  |  |
|  | **Za Účastníka č. 3** |
|  |  |
|  | JUDr. Oľga Polášková, riaditeľka Úradu vládneho auditu |